پاکستان وايي وزیري کډوال خپلو مینو ته ستنیږي
پاکستاني پوځ د ضرب عضب عملیات بریالي بولي او وايي د بې ځایه شویو خلکو بېرته ستنیدل په ښه ډول روان دي.
د پاکستان پوځ وايي د شمالي وزیرستان د بې ځای شویو کډوالو ۳۸ سلنه بېرته خپلو سیمو او مینو ته ستانه شوي دي. دغلته له تېرکال راهیسې د پاکستان پوځ د ترهګرو د ځپلو او شړلو په موخه پراخ پوځي عملیات پیل کړي دي. د ضرب عضب په نامه د دغو عملیاتو له کبله نژدې درې سوه زره (۳۰۰۰۰۰) قبایل بې ځایه شول چې ډېر يې لا هم د پاکستان په نورو سیمو کې د سختۍ ژوند تېروي. زرګونه وزیري کډوال افغانستان ته هم راغلل او ګڼ شمېر یې د خوست ولایت شاوخوا استوګن شول. چارواکي وايي د یادو بې ځایه شویو کډوالو له ډلې یې څه باندې ۱۰۸زره يې بېرته خپلو سیمو ته ګرځېدلي دي. د پاکستان د پوځ مشر راحيل شريف شمالي وزیرستان ته تللی و چې د عملیاتو پایلې او د کډوالو د بېرته ګرځېدو چارې له نژدې وګوري. ښاغلي شریف وویل د ټولو بې ځایه شویو کډوالو بېرته ستنولو ته ژمن دي او د ټولو کډوالو د بېرته ځای پرځای کولو پورې به پوځ په سیمې کې وي. ښاغلي شریف د شمالي وزیرستان د میر علي په سیمې کې د قبایلو لپاره د ۱۱۰ بستریز روغتون هم پرانیست او د یوه ښوونځي( کالج) د جوړولو ژمنه يې هم وکړه. شمالي وزیرستان ته د کډوالو د بېرته ستنولو خبره داسې مهال کیږي چې د پاکستاني پوځ یو لوړ پوړی پلاوی واشنګټن ته راغلی چې له امریکا څخه د کډوالو د بېرته ستنولو او پوځي عملیاتو په برخو کې د مرستو غوښتنه وکړي. د دغه پلاوي مشر ډګر جنرال علم خان خټک وویل " زموږ هڅه دا ده له هرې لارې چې کیږي د عملیاتو له کبله د بې ځایه شویو خلکو د بېرته ورستنولو او مېشتولو لپاره پېسې برابرې کړو، د پاکستان حکومت دغې برخې ته بودجه ټاکلې ده ځیني خلک بېرته استول شوي دي او زموږ هدف دا دی چې هغوی ټول بېرته خپلو کورونو ته واستوو. " د پاکستان د پوځ د مطبوعاتي دفتر په یوې اعلاميې کې ویل شوي چې د ترهګرو تر بشپړ ختمېدو پورې به په سیمې کې عملیات روان وي. د ضرب عضب په نامه په دغو عملیاتو کې چې افغان پولې ته نژدې روان دي، د پاکستاني چارواکو په وینا سلګونه ترهګر په کې وژل شوي، ژوبل شوي او نیول شوي دي او پر دې سربېره یې د پټېدو ډېر ځایونه هم ویجاړ شوي دي. د پاکستان پوځ وايي په دغو عملیاتو کې د هغوی لسګونه سرتېري هم وژل شوي او ژوبل شوي دي. د بشري حقونو سازمانونو بیا د پاکستان پر پوځ نیوکې کړي‌چې د عملیاتو په لړ کې یې ملکي خلکو ته درانه مالي او ځاني‌ زیانونه اړولي دي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.